4. การประกอบธุรกิจของแต่ละสายผลิตภัณฑ์

1) ลักษณะผลิตภัณฑ์

บริษัทอยู่ในระหว่างการเตรียมก่อสร้างโรงงานผลิตเอทานอลความบริสุทธิ์ 99.5%
โดยปริมาตรกำลังการผลิต 650,000 ลิตรต่อวัน หรือ 214.5 ล้านลิตรต่อปี จากวัตถุดิบมันเส้น
เอทานอลเป็นพลังงานทดแทนที่ใช้ผสมกับน้ำมันเบนซินเพื่อเป็นน้ำมันแก๊สโซฮอลใช้เป็นเชื้อเพลิงสำหรับรถยนต์

ผลิตภัณฑ์ของบริษัท คือ เอทานอล
ซึ่งเป็นแอลกอฮอล์ชนิดหนึ่งที่เกิดจากการหมักพืชเพื่อเปลี่ยนแป้งจากพืชเป็นน้ำตาลแล้วเปลี่ยนจากน้ำตาลเป็นแอลกอฮอล์
เมื่อทำให้เป็นแอลกอฮอล์บริสุทธิ์ 95% โดยการกลั่นจะได้เอทานอล (Ethanol)
เอทานอลที่นำไปผสมในน้ำมันเพื่อใช้เติมเครื่องยนต์เป็นแอลกอฮอล์ที่มีความบริสุทธิ์ตั้งแต่ 99.5 %
โดยปริมาตร ซึ่งสามารถใช้เป็นเชื้อเพลิงได้

จากการประชุมคณะกรรมการนโยบายพลังงานแห่งชาติ (กพช.) ครั้งที่ 3/2549 (ครั้งที่ 106)
เมื่อวันที่ 4 กันยายน 2549
ได้มีมติให้เปิดเสรีในการขอจัดตั้งโรงงานผลิตและจำหน่ายเอทานอลเพื่อใช้เป็นเชื้อเพลิง
ทั้งนี้เพื่อเป็นการเร่งรัดและส่งเสริมให้มีการผลิตและจำหน่ายเอทานอลเป็นเชื้อเพลิงได้ตามเป้าหมายที่กำหนดและสอดคล้องกับนโยบายของกระทรวงพลังงาน
บริษัทจึงสามารถจัดตั้งโรงงานผลิตเอทานอลได้

สิทธิในการประกอบธุรกิจ

บริษัทได้รับอนุญาตให้ก่อสร้างโรงงานผลิตเอทานอล จากคณะกรรมการเอทานอลแห่งชาติ
ขณะนี้อยู่ในระหว่างการขอรับอนุมัติประกอบกิจการโรงงาน จากกรมโรงงาน กระทรวงอุตสาหกรรม

สิทธิพิเศษจากการส่งเสริมการลงทุน

เมื่อวันที่ 16 กันยายน 2553 บริษัทได้รับบัตรส่งเสริมการลงทุนเลขที่ 1973(1)/2553
จากคณะกรรมการส่งเสริมการลงทุน (BOI) สำหรับกิจการผลิตเอทานอล (99.5%) กำลังการผลิต
214.5 ล้านลิตรต่อปี โดยมีสิทธิประโยชน์และเงื่อนไขที่สำคัญ ดังนี้

(1) ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริม
    และไม่ต้องนำเงินปันผลจากกิจการที่ได้รับการส่งเสริมไปรวมคำนวณภาษีเงินได้นิติบุคคล
    มีกำหนดเวลาแปดปีนับแต่วันที่เริ่มมีรายได้จากการประกอบกิจการนั้น

(2) ให้นำผลขาดทุนประจำปีที่เกิดขึ้นในระหว่างได้รับยกเว้นภาษีเงินได้นิติบุคคล
    ไปหักออกจากกำไรสุทธิที่เกิดขึ้นภายหลังระยะเวลาที่ได้รับยกเว้นภาษีเงินได้นิติบุคคล
    มีกำหนดเวลาไม่เกินห้าปีนับแต่วันพ้นกำหนดเวลานั้น

(3) ได้รับลดหย่อนภาษีเงินได้นิติบุคคลสำหรับกำไรสุทธิที่ได้จากการลงทุนในอัตราร้อยละ 50
    ของอัตราปกติ มีกำหนดเวลาห้าปีนับจากวันที่สิ้นสุดสิทธิประโยชน์ตามข้อ (ก)

(4) ให้หักค่าขนส่ง ค่าไฟฟ้า ค่าประปา สองเท่าของค่าใช้จ่ายดังกล่าวเป็นระยะเวลา 10 ปี
    นับแต่วันที่เริ่มมีรายได้จากการประกอบกิจการนั้น

(5) ให้หักเงินลงทุนในการติดตั้งหรือก่อสร้างสิ่งอำนวยความสะดวกร้อยละยี่สิบห้าของเงินลงทุน
    นอกเหนือไปจากการหักค่าเสื่อมราคาตามปกติ

(6) เครื่องจักรที่ใช้ในกิจการที่ได้รับการส่งเสริมจะต้องเป็นเครื่องจักรใหม่
    เครื่องจักรซึ่งได้รับยกเว้นหรืออากรขาเข้านั้นจะต้องนำเข้ามาภายในวันที่ 16 มีนาคม 2556

(7) บริษัทจะต้องพร้อมที่จะเปิดดำเนินการได้ภายในกำหนดเวลาไม่เกิน 36 เดือน
    นับแต่วันที่ออกบัตรส่งเสริม (ครบกำหนดวันที่ 15 กันยายน 2556)

(8) ต้องมีทุนจดทะเบียนและเรียกชำระแล้วไม่น้อยกว่า 2,780 ล้านบาท

(9) บุคคลสัญชาติไทยถือหุ้นรวมกันไม่น้อยกว่าร้อยละ 51 ของทุนจดทะเบียน

(10) จะต้องดำเนินการให้ได้รับใบรับรองระบบคุณภาพตามมาตรฐาน ISO 9000 หรือ ISO
     14000 หรือมาตรฐานสากลอื่นที่เทียบเท่า ภายใน 2 ปี นับแต่วันที่เปิดดำเนินการ
     หากไม่สามารถดำเนินการได้ภายในกำหนดเวลาดังกล่าวจะถูกเพิกถอนสิทธิและประโยชน์ยกเว้นภาษีเงินได้นิติบุคคลเป็นเวลา
     1 ปี

(11) จะต้องได้รับความเห็นชอบในด้านมาตรการป้องกันและแก้ไขผลกระทบต่อสิ่งแวดล้อม (EIA)
     จากสำนักงานนโยบายและแผนทรัพยากรธรรมชาติและสิ่งแวดล้อม
     หรือได้รับความเห็นชอบมาตรการป้องกันและแก้ไขผลกระทบด้านสิ่งแวดล้อมและความปลอดภัยจากกรมโรงงานอุตสาหกรรม
     ภายใน 6 เดือน นับแต่วันที่ออกบัตรส่งเสริมการลงทุน (ครบกำหนดวันที่ 16 มีนาคม 2554
     โดยบริษัทอยู่ระหว่างการยื่นขอความเห็นชอบมาตรการป้องกันและแก้ไขผลกระทบด้านสิ่งแวดล้อมและความปลอดภัยจากกรมโรงงานอุตสาหกรรม
     พร้อมกับการยื่นขอรับอนุมัติประกอบกิจการโรงงาน จากกรมโรงงาน กระทรวงอุตสาหกรรม)

(12) จะต้องตั้งโรงงานในท้องที่จังหวัดนครราชสีมา
     โดยสถานที่ตั้งโรงงานต้องไม่อยู่ในเขตหวงห้ามตามประกาศผังเมืองรวมของจังหวัด
     และต้องได้รับอนุญาตจากกระทรวงอุตสาหกรรมหรือส่วนราชการที่เกี่ยวข้องด้วย ทั้งนี้
     ภายในระยะเวลาสิบห้าปี นับแต่วันเปิดดำเนินการ จะย้ายโรงงานไปตั้งในท้องที่อื่นมิได้

ขั้นตอนการผลิตที่ได้รับอนุมัติตามคำขอเลขที่ 1315/2552 ลงวันที่ 3 ธันวาคม 2552

นำมันเส้นมาโม่เพื่อลดขนาด และผสมน้ำก่อนนำไปให้ความร้อนเพื่อให้แป้งสุกจากนั้นนำไปย่อย
(Liquefication Action) หรือทำให้เหลว และเปลี่ยนแป้งให้เป็นน้ำตาล
(Saccharification) ด้วยเอ็นไซม์ ผ่านกระบวนการหมักด้วยยีสต์
จากนั้นส่งเข้าหอกลั่นได้แอลกอฮอล์ 95% และทำให้บริสุทธิ์ด้วยกระบวนการ Dehydration
ได้เอทานอล (99.5%) เก็บเข้าถังพัก รอจำหน่าย

สำหรับบริษัทย่อยทางตรงและทางอ้อมทั้ง 3 บริษัท คือ บริษัทบุญเอนก จำกัด
ดำเนินการปลูกมันสำปะหลังและมีรายได้จากการขายมันสำปะหลัง บริษัทอีเทอเนิล เอนเนอยี แอนด์
อีเลคทริซิตี จำกัด ยังไม่ได้เริ่มประกอบธุรกิจ บริษัทเจริญพรพลังงาน จำกัด
ดำเนินการให้เช่าอสังหาริมทรัพย์
ซึ่งเป็นที่ดินในส่วนที่บริษัทเป็นผู้เช่าเพื่อก่อสร้างเป็นโรงงานผลิตเอทานอล

สิทธิอื่นๆ

  - ไม่มี -

ข้อจำกัดในการประกอบธุรกิจ

- ไม่มี -

2) การตลาด

บริษัทมีแผนการจำหน่ายเอทานอล ความบริสุทธิ์ 99.5% โดยส่งออกต่างประเทศและภายในประเทศ
ในการขายต่างประเทศนั้น บริษัทได้ทำสัญญา Off-take กับ CHMC ประเทศจีน
เพื่อการขายเอทานอล สำหรับภายในประเทศจะขายให้แก่บริษัทผู้ค้าน้ำมัน
หรือโรงกลั่นน้ำมันทั้งภาครัฐและเอกชนตามนโยบายของรัฐบาลและตามความต้องการของภาครัฐ
เพื่อสนับสนุนนโยบายการทดแทนการนำเข้าน้ำมันเชื้อเพลิงและน้ำมันดิบ
ทั้งนี้รัฐบาลได้ให้การส่งเสริมผู้ใช้รถยนต์ให้ใช้น้ำมันแก๊สโซฮอล์อยู่แล้ว เช่น
การกำหนดราคาขายน้ำมันแก๊สโซฮอล์ต่ำกว่าน้ำมันเบนซิน
โดยรัฐบาลได้ลดภาษีสรรพสามิตให้แก่น้ำมันแก๊สโซฮอล์
และส่งเสริมการนำรถยนต์เข้าที่ใช้น้ำมันแก๊สโซฮอล์

แผนการจัดจำหน่ายภายในประเทศ

ปัจจุบันภาครัฐมีนโยบายสนับสนุนพลังงานทดแทน
เพื่อลดการนำเข้าน้ำมันเชื้อเพลิงและน้ำมันดิบจากต่างประเทศ
บริษัทจึงได้ประสานงานกับลูกค้าในกลุ่มอุตสาหกรรมโรงกลั่นน้ำมัน โดยในเบื้องต้น บริษัท บุญเอนก
จำกัด ซึ่งเป็นบริษัทย่อย ได้มีการลงนามบันทึกความเข้าใจกับผู้ค้าน้ำมันรายใหญ่รายหนึ่ง
เพื่อรับซื้อเอทานอล 99.5% แปรสภาพในปริมาณและราคาที่จะตกลงกันต่อไป
ซึ่งบริษัทจะมีการเจรจากับผู้ค้าน้ำมันดังกล่าว เพื่อเปลี่ยนผู้เข้าทำบันทึกความเข้าใจจากบริษัท
บุญเอนก จำกัด เป็นบริษัท อีเทอเนิล เอนเนอยี จำกัด (มหาชน) ต่อไป

แผนการจัดจำหน่ายในต่างประเทศ

การส่งออกเอทานอลไปยังตลาดต่างประเทศ
นับว่าเป็นเป้าหมายที่สำคัญอันหนึ่งในการสร้างผลตอบแทนที่ดีให้แก่บริษัท โดยบริษัทได้ทำสัญญา
Off-take กับ CHMC
ซึ่งเป็นบริษัทผู้รับเหมาก่อสร้างโรงงานผลิตเอทานอลให้แก่บริษัทในการทำสัญญาระยะยาวเพื่อรับซื้อเอทานอลของบริษัทตามปริมาณและราคาที่ตกลงกัน
บริษัทมีแผนทำการจัดจำหน่ายไปยังลูกค้าในต่างประเทศเพื่อเพิ่มโอกาสในการสร้างผลตอบแทนที่ดีจากการขายต่างประเทศ
โดยได้มีการประสานงานเพื่อหาตลาดในต่างประเทศ
รวมถึงได้มีการติดต่อเจรจาในเบื้องต้นกับบริษัทขนส่งทางเรือหลายแห่งสำหรับการขนส่งเอทานอลไปต่างประเทศ

ภาวะการแข่งขัน

ปัจจุบันมีผู้ประกอบการที่ได้รับอนุญาตให้ก่อสร้างโรงงานผลิตเอทานอลแล้วทั้งสิ้น 47 ราย
แต่มีโรงงานที่เดินระบบแล้ว จำนวน 19 โรง กำลังการผลิต 2.925 ล้านลิตร/วัน ผลิตจริงเฉลี่ย
1.42 ล้านลิตร/วัน (ข้อมูลวันที่ 1-28 กุมภาพันธ์ 2553) ดังแสดงในตาราง

  ------------------------------------------------------------------------------------------------------------
  ผู้ประกอบการ               กำลังผลิต                               ข้อมูลวันที่                  วัตถุดิบการผลิต
                           (ลิตร/วัน)                              1-28                     
                                                                 กุมภาพันธ์                  
                                                                 2553                     
                                                                 (ล้านลิตร)                 
  ------------------------ ----------- ------------------------- ---------- ------------- --------------------
                                                                 ข้อมูลจริง                  

                           ติดตั้ง        ผลิตจริงเฉลี่ย                ปริมาณผลิต   ปริมาณจำหน่าย   

  1. บริษัท พรวิไล            25,000      -                         -          -             กากน้ำตาล
  อินเตอร์เนชั่นแนล กรุ๊พเทรดดิ้ง                                                                 
  จำกัด                                                                                    

  2. บมจ. ไทย อะโกร        150,000     112,570                   3.15       3.22          กากน้ำตาล
  เอ็นเนอร์ยี่ จำกัด สุพรรณบุรี                                                                   

  3. บมจ. ไทยแอลกอฮอล์      200,000     42,603                    1.19       0.35          กากน้ำตาล/แป้งมัน

  4. บริษัท ขอนแก่น แอลกอฮอล์  150,000     76,745                    2.15       2.30          กากน้ำตาล/น้ำอ้อย/
  จำกัด ขอนแก่น                                                                             แป้งมัน

  5. บริษัท ไทยง้วน เอทานอล   130,000     73,359                    2.05       1.92          มันสำปะหลัง
  จำกัด ขอนแก่น                                                                             

  6. บริษัท เพโทรกรีน จำกัด    200,000     166,071                   4.65       5.24          กากน้ำตาล/น้ำอ้อย
  ชัยภูมิ                                                                                    

  7. บริษัท น้ำตาลไทยเอทานอล  100,000     79,468                    2.23       0.36          กากน้ำตาล/น้ำอ้อย
  จำกัด กาญจนบุรี                                                                            

  8. บริษัท เคไอเอทานอล จำกัด 100,000     100,655                   2.82       1.97          กากน้ำตาล/น้าอ้อย
  นครราชสีมา                                                                               

  9. บริษัท เพโทรกรีน จำกัด    200,000     108,214                   3.03       3.16          กากน้ำตาล/น้ำอ้อย/
  กาฬสินธุ์                                                                                  แป้งมัน

  10. บริษัท เอกรัฐพัฒนา จำกัด  200,000     -                         -          -             กากน้ำตาล
  นครสวรรค์                                                                                

  11. บริษัท ไทยรุ่งเรืองพลังงาน 120,000     88,220                    2.47       0.44          กากน้ำตาล/กากอ้อย
  จำกัด สระบุรี                                                                              

  12. บริษัท ราชบุรีเอทานอล    150,000     67,742                    1.90       3.19          กากน้ำตาล/มันสำปะหลัง
  จำกัด ราชบุรี                                                                              

  13. บริษัท อี เอส เพาเวอร์   150,000     101,006                   2.83       0.40          กากน้ำตาล/มันสำปะหลัง
  จำกัด สระแก้ว                                                                             

  14. บริษัท                 200,000     85,714                    2.40       1.89          น้ำอ้อย
  แม่สอดพลังงานสะอาด จำกัด                                                                   

  15. บริษัท ทรัพย์ทิพย์ จำกัด    200,000     -                         -          -             มันเส้น

  16. บริษัท ไท่ผิงเอทานอล     150,000     39,737                    1.11       1.61          มันสด
  จำกัด (เฟส 1)                                                                            

  17. บริษัท พี.เอส.ซี.สตาร์ช   150,000     133,168                   3.73       2.60          มันเส้น
  โปรดักส์ จำกัด (มหาชน)                                                                     

  18. บริษัท เพโทรกรีน จำกัด   200,000     140,714                   3.94       1.20          กากน้ำตาล/น้ำอ้อย
  สุพรรณบุรี                                                                                 

  19. บริษัท ขอนแก่น แอลกอฮอล์ 150,000     ยังไม่ดำเนินการผลิตเชิงพาณิชย์                            กากน้ำตาล/มันสำปะหลัง
  จำกัด กาณจนบุรี                                                                            

  รวมกำลังผลิตทั้งหมด          2,925,000   1,415,986                 39.65      29.85          

  เฉลี่ยต่อวัน (ล้านลิตร/วัน)                                           1.42       1.07           
  ------------------------------------------------------------------------------------------------------------

(ข้อมูลวันที่ 1 - 28 กุมภาพันธ์ 2553)

ด้านความต้องการเอทานอล
ศูนย์วิจัยกสิกรไทยคาดการณ์ว่าปริมาณการใช้เอทานอลจะเพิ่มขึ้นไปถึงระดับประมาณ 1.9 - 2.0
ล้านลิตร/วันในปี 2554 จากปริมาณการใช้เฉลี่ยประมาณ 1.1 - 1.2 ล้านลิตร/วัน ในปี 2553
ทั้งนี้เป็นผลจากการที่ภาครัฐและเอกชนของไทยส่งเสริมและสนับสนุนให้มีการใช้พลังงานทดแทน
การเปิดเสรีใบอนุญาตการผลิตเอทานอลและการยกเว้นภาษีเงินได้นิติบุคคลสำหรับผู้ผลิตเอทานอล

กระทรวงพลังงานได้มีการกำหนดแผนพลังงาน 15 ปี
เพิ่มสัดส่วนการใช้พลังงานทดแทนให้เป็นร้อยละ 20 ของการใช้พลังงานขั้นสุดท้ายของประเทศ
ภายในปี 2565 โดยได้มีการกำหนดแผนสำหรับเอทานอล ดังนี้

[]

ปริมาณความต้องการใช้เอทานอลจะเพิ่มขึ้นอย่างต่อเนื่อง โดยมีปัจจัยสนับสนุน ดังนี้

1) ราคาน้ำมันตลาดโลก ซึ่งเป็นผลพวงจากภาวะเศรษฐกิจโลกในปี 2554 ที่ยังคงเติบโต
กระตุ้นความต้องการบริโภคพลังงานในส่วนของน้ำมันดิบให้ขยายตัวเพิ่มขึ้น โดยภูมิภาคเอเชีย
อาทิเช่น จีน อินเดีย และอาเซียนจะมีการบริโภคน้ำมันในอัตราเติบโตที่สูงกว่าภูมิภาคอื่นๆ
อันเป็นผลจากเศรษฐกิจที่เติบโต ซึ่งคาดว่าจะเป็นปัจจัยผลักดันให้ราคาน้ำมันดิบในตลาดโลกปี 2554
เคลื่อนไหวอยู่ที่ประมาณ 80-90 เหรียญสหรัฐฯ/บาร์เรล
ทำให้ราคาจำหน่ายน้ำมันสำเร็จรูปยังคงทรงตัวในระดับสูง
ดังนั้นความต้องการใช้พลังงานทดแทนโดยเฉพาะแก๊สโซฮอล์ที่มีราคาจำหน่ายต่ำกว่าน้ำมันเบนซินธรรมดา
คือ น้ำมันกรีนพลัส 91 ราคาขาย 42.34 บาท/ลิตร ขณะที่แก๊สโซฮอล์ 91 ราคาขาย 34.94
บาท/ลิตร และน่าจะแนวโน้มปรับเพิ่มสูงขึ้น

2) ปริมาณรถยนต์ ปัจจุบันมีจำนวนรถยนต์และรถจักรยานยนต์สะสมจนถึงเดือนมิถุนายน 2553
จำนวน 27.8 ล้านคัน (ข้อมูลกรมการขนส่งทางบก) ในจำนวนนี้
เป็นรถยนต์และรถจักรยานยนต์ที่ใช้น้ำมันเบนซินประมาณ 20.1 ล้านคัน นอกจากนี้
ในแต่ละปีปริมาณรถยนต์และรถจักรยานยนต์ยังคงมีเพิ่มขึ้นตามยอดจำหน่ายในแต่ละปี
ทำให้ปริมาณการจำหน่ายน้ำมันเพิ่มขึ้น
ทั้งในส่วนของน้ำมันเบนซินทั่วไปและน้ำมันแก๊สโซฮอล์ที่ได้รับความนิยมเพิ่มขึ้น
เนื่องจากมีราคาต่ำกว่า

3) มาตรการส่งเสริมจากรัฐบาล ในปี 2554
รัฐบาลยังมีมาตรการส่งเสริมการใช้พลังงานเอทานอลในน้ำมันเชื้อเพลิง E85 ได้แก่
การลดภาษีสรรพสามิตลงในอัตรา 3% สำหรับรถยนต์ที่ใช้เชื้อเพลิง E85 ขนาดกระบอกสูบ
1,780-3,000 ซีซี การอากรนำเข้าสำหรับยานยนต์สำเร็จรูปที่ใช้เชื้อเพลิง E85 ลง 20% เหลือ
60% จากเดิมที่จัดเก็บอยู่ 80% และยกเว้นอากรนำเข้าสำหรับชิ้นส่วนรถยนต์ที่ใช้กับเชื้อเพลิง E85
ทั้งสิ้น 15 รายการ ซึ่งมาตรการดังกล่าวนี้
จะมีส่วนส่งเสริมให้ความต้องการในการใช้พลังงานทดแทนอย่างเอทานอลเพิ่มสูงขึ้นด้วยเช่นกัน

4) มาตรการสนับสนุนจากผู้ค้าน้ำมัน
โดยผู้ค้าน้ำมันได้มีการขยายสถานีบริการน้ำมันที่จำหน่ายแก๊สโซฮอล์อย่างต่อเนื่อง
ทำให้ผู้ใช้รถยนต์เกิดความสะดวกในการเติมน้ำมันแก๊สโซฮอล์ โดยเดือนธันวาคม 2552
มีจำนวนสถานีบริการน้ำมันจำหน่ายแก๊สโซฮอล์จำนวน 4,287 ราย และเดือนกันยายน 2553
จำนวนสถานีบริการจำหน่ายแก๊สโซฮอล์มีจำนวนเพิ่มขึ้นเป็น 4,333 ราย
และมีแนวโน้มเพิ่มขึ้นเป็นลำดับ

3) การจัดหาผลิตภัณฑ์

กำลังการผลิต

โรงงานผลิตเอทานอลจะตั้งอยู่ที่ทางหลวงหมายเลข 24 (ก.ม. 29-31) ตำบลตะคุ
อำเภอปักธงชัย จังหวัดนครราชสีมา ขนาดเนื้อที่โรงงานประมาณ 1,500 ไร่
ซึ่งเป็นพื้นที่เหมาะสมเนื่องจากอยู่ในเขตเพาะปลูกมันสำปะหลังและมีแหล่งน้ำที่เพียงพอ
กำลังการผลิตเอทานอลความบริสุทธิ์ 99.5% ปริมาณ 650,000 ลิตรต่อวัน หรือ 214.5
ล้านลิตรต่อปี

โรงงานจะดำเนินการผลิต 330 วันต่อปี และหยุดเพื่อทำการบำรุงรักษาเครื่องจักรประมาณ 30
วันต่อปี
ผลิตภัณฑ์ที่ได้จะเป็นไปตามมาตรฐานอุตสาหกรรมเอทานอลแปลงสภาพสำหรับใช้ผสมน้ำมันเบนซินเพื่อผลิตน้ำมันแก๊สโซฮอล์ที่ประกาศโดยสำนักงานมาตรฐานผลิตภัณฑ์อุตสาหกรรม
กระทรวงอุตสาหกรรม

บริษัทคาดว่าจะใช้เวลาในการก่อสร้างโรงงานประมาณ 24 เดือน
นับตั้งแต่วันที่เริ่มดำเนินโครงการ
ทั้งนี้บริษัทคาดว่าจะเริ่มมีรายได้เชิงพาณิชย์จากธุรกิจเอทานอลในปี 2556 ตามแผนงานของบริษัท

การจัดหาวัตถุดิบ

เพื่อจะสามารถผลิตเอทานอลได้เต็มตามประสิทธิภาพของโรงงาน คือ 650,000 ลิตรต่อวัน
หรือประมาณปีละ 214.5 ล้านลิตรนั้น
บริษัทคาดว่าจะต้องการปริมาณวัตถุดิบมันสำปะหลังเส้นประมาณ 1,600 ตันต่อวัน หรือประมาณ
0.53 ล้านตันต่อปี โดยปกติใน 1 ปี
ผลผลิตของมันสำปะหลังในประเทศจะเริ่มทยอยออกสู่ตลาดตั้งแต่เดือนกันยายนและจะมีมากที่สุดในช่วงเดือนธันวาคมถึงเดือนกุมภาพันธ์
และจะเริ่มลดลงในเดือนพฤกษภาคม คือเมื่อเริ่มเข้าฤดูฝน
ในช่วงที่มันสำปะหลังสดออกสู่ตลาดมากนั้นมันสำปะหลังสดจะถูกแปรสภาพเป็นมันเส้น
เพื่อให้สามารถเก็บรักษาไว้ได้นาน
บริษัทจะทยอยเก็บสต็อกมันเส้นเพื่อใช้ผลิตในช่วงเดือนพฤษภาคมถึงกันยายน
ซึ่งเป็นช่วงที่มันสดออกสู่ตลาดน้อย

บริษัทคาดว่ามีผลผลิตมันสำปะหลังรวมกันประมาณ 15 ล้านตันต่อปี
ในแหล่งผลิตมันสำปะหลังจากจังหวัดในเขตภาคตะวันออกเฉียงเหนือ
โดยที่โรงงานที่ใช้มันสำปะหลังเป็นวัตถุดิบในการผลิตเอทานอลที่อยู่ในพื้นที่จังหวัดนครราชสีมาและใกล้เคียง
มีความต้องการหัวมันประมาณ 6 ล้านตันต่อปี จึงทำให้มีมันสำปะหลังส่วนเกินประมาณ 9 ล้านตัน
ซึ่งเพียงพอต่อความต้องการใช้มันสำปะหลังของบริษัท

ที่ดินที่บริษัทและบริษัทย่อยครอบครองมีทั้งหมดประมาณ 6,500 ไร่
โดยใช้เป็นพื้นที่ก่อสร้างโรงงานและส่วนประกอบอื่นประมาณ 1,500 ไร่ ส่วนที่เหลือประมาณ
5,000 ไร่นั้น
บริษัทได้ดำเนินการทดลองปลูกมันสำปะหลังโดยมีเป้าหมายเพื่อพัฒนาเทคโนโลยีการปลูกมันสำปะหลังและส่งเสริมให้แก่เกษตรกร
ประมาณ 2,000 ไร่
โดยแปลงทดลองนี้อยู่กระจายกันในหลายพื้นที่ของจังหวัดนครราชสีมาและจังหวัดชัยภูมิ
ส่วนที่เหลือประมาณ 3,000 ไร่ บริษัทจะพิจารณาให้เกษตรกรใช้พื้นที่ทำเกษตรกรรม
เพื่อเป็นการสร้างความร่วมมือและผูกสัมพันธ์ระหว่างเกษตรกรกับบริษัท
และเพื่อให้สามารถปลูกมันสำปะหลังได้อย่างมีประสิทธิภาพ

ทั้งนี้ บริษัทและบริษัทย่อยมีนโยบายเพื่อจัดหาวัตถุดิบให้เพียงพอต่อความต้องการของโรงงาน
ในเบื้องต้นคาดว่าความต้องการมันเส้นประมาณ 650,000 ตันต่อปี มันสำปะหลังสด 2.50 กิโลกรัม
จะแปรสภาพเป็นมันสำปะหลังเส้นได้ 1 กิโลกรัม ซึ่งมูลนิธิสถาบันพัฒนามันสำปะหลังแห่งประเทศไทย
ได้คำนวณปริมาณแหล่งวัตถุดิบที่บริษัทได้มีการทำบันทึกความเข้าใจกัน มีดังนี้

1. กลุ่มเกษตรกรที่เข้าร่วมโครงการที่ใช้พื้นที่ของสำนักงานการปฏิรูปที่ดินเพื่อเกษตรกรรม (สปก.)

บริษัท บุญเอนก จำกัด ซึ่งเป็นบริษัทย่อย
ได้ลงนามในบันทึกข้อตกลงในการดำเนินงานในโครงการส่งเสริมอาชีพการปลูกพืชสำหรับการเกษตรอุตสาหกรรม
มีพื้นที่เป้าหมายที่จะเข้าร่วมโครงการเป็นจำนวน 500,000 ไร่
ในพื้นที่ภาคตะวันออกเฉียงเหนือของประเทศ
บริษัทคาดว่าจะสามารถรวบรวมผลผลิตจากโครงการจัดส่งโรงงานได้ประมาณ 350,000
ตันต่อปีในเบื้องต้น หรือเทียบเท่ามันสำปะหลังเส้นประมาณ 140,000 ตันต่อปี

2.  เกษตรกรที่เข้าร่วมโครงการกับธนาคารเพื่อการเกษตรและสหกรณ์การเกษตร (ธกส.)

บริษัทได้ลงนามในบันทึกข้อตกลงโครงการสนับสนุนการผลิตและการตลาดพืชพลังงานกับธนาคารเพื่อการเกษตรและสหกรณ์การเกษตร
เพื่อรวบรวมเกษตรกรผู้ปลูกมันสำปะหลังที่เป็นลูกค้าของธนาคารอยู่แล้ว
หรือยังไม่ได้เป็นให้เข้าร่วมโครงการกับบริษัทและธนาคาร
ธนาคารจะสนับสนุนสินเชื่อให้เกษตรกรที่เข้าร่วมโครงการ
เพื่อให้กระบวนการผลิตทุกขั้นตอนเป็นไปอย่างมีประสิทธิภาพ
รวมทั้งเชื่อมโยงการผลิตและการตลาดระหว่างเกษตรกรลูกค้าผู้ผลิตกับริษัทที่ต้องการใช้วัตถุดิบไปแปรรูป
ขณะที่บริษัทจะรวบรวมรายชื่อเกษตรกรในพื้นที่เป้าหมายที่ต้องการเข้าร่วมโครงการให้ธนาคารพิจารณาสินเชื่อและรับซื้อผลผลิตจากเกษตรกรที่เข้าร่วมโครงการที่จุดรับซื้อในราคาที่เป็นธรรม
ในเบื้องต้นบริษัทคาดว่าจะมีผลผลิตจากเกษตรกรผู้เข้าร่วมโครงการส่งให้โรงงานประมาณ
400,000 ตันต่อปี หรือเทียบเท่ามันสำปะหลังเส้นประมาณ 160,000 ตันต่อปี

3.  ผู้ส่งออกและผู้ค้ามันสำปะหลังเส้น

บริษัทและบริษัท บุญเอนก จำกัด ซึ่งเป็นบริษัทย่อย ได้ติดต่อผู้ส่งออกมันสำปะหลังเส้น
โดยได้รับความประสงค์เบื้องต้นที่จะจำหน่ายมันสำปะหลังเส้นให้แก่บริษัท
เพื่อใช้ในการผลิตเอทานอลรวมจำนวน 350,000 - 450,000 ตันต่อปี

4.  สหกรณ์ ชาวไร่โดยตรง และแหล่งอื่นๆ

บริษัท บุญเอนก จำกัด
ซึ่งเป็นบริษัทย่อยได้ลงนามในบันทึกข้อตกลงการซื้อขายมันสำปะหลังสดกับสหกรณ์ผู้ปลูกมันสำปะหลังจังหวัดนครราชสีมา
ซึ่งจะสามารถส่งมันสำปะหลังสดให้แก่บริษัทได้ประมาณ 300,000 ตันต่อปี
หรือเทียบเท่ามันสำปะหลังเส้น ประมาณ 120,000 ตันต่อปี
โดยบริษัทมีแผนที่จะสนับสนุนให้ผู้ปลูกมันสำปะหลังในสหกรณ์นำมันสดไปแปลงเป็นมันเส้น
เพื่อทำบันทึกข้อตกลงในการขายมันเส้นให้แก่บริษัทต่อไป

นอกจากนี้
บริษัทไม่ได้ปิดกั้นที่จะรับซื้อเฉพาะมันสำปะหลังที่มาจากเครือข่ายเกษตรกรของบริษัทเท่านั้น
หากยังเปิดกว้างสำหรับสหกรณ์อื่นๆ
และผู้รับซื้อโดยตรงจากชาวไร่ที่มีความประสงค์ที่จะส่งวัตถุดิบให้กับโรงงาน
พร้อมให้การสนับสนุนในด้านต่างๆ ตามที่จะได้ตกลง ซึ่งนอกจากแหล่งใหญ่ดังกล่าวข้างต้น
บริษัทยังได้เตรียมการจัดซื้อจากผู้ประกอบธุรกิจรับตากมัน ผู้ส่งออกมันเส้น
และจากองค์การคลังสินค้า ซึ่งได้จากการประกันราคามันสำปะหลังของรัฐบาล
ดังนั้นคาดว่าจะได้วัตถุดิบเข้าโรงงานเพียงพอต่อความต้องการของบริษัท

เทคโนโลยีการผลิต

บริษัทดำเนินการศึกษาข้อมูลเกี่ยวกับโรงงานผลิตเอทานอล โดยว่าจ้างบริษัทที่ปรึกษาด้านเทคนิค
ซึ่งมีประสบการณ์
ความรู้และความเชี่ยวชาญในการควบคุมการก่อสร้างโรงงานที่เกี่ยวข้องกับการผลิตแอลกอฮอล์เพื่อช่วยในการพิจารณาคัดเลือกผู้รับจ้างก่อสร้างโรงงานผลิตเอทานอล
ขนาดกำลังการผลิต 650,000 ลิตรต่อวัน แบบ Turn-key
โดยเริ่มตั้งแต่การออกข้อกำหนดเงื่อนไขในการก่อสร้างโรงงานผลิตเอทานอล เพื่อคัดเลือกผู้รับจ้าง
ปรากฎว่ามีผู้ที่สนใจยื่นข้อเสนอและมีคุณสมบัติครบตามข้อกำหนดจำนวน 3 ราย
ซึ่งบริษัทได้พิจารณาวิเคราะห์ความเหมาะสมของผู้รับจ้างก่อสร้างโรงงานพร้อมเทคโนโลยีทั้ง 3
ราย แล้ว พบว่า CHMC มีความเหมาะสมเป็นอันดับแรก
ซึ่งมีต้นทุนการผลิตต่อลิตรต่ำที่สุดและเสนอราคาต่ำที่สุดโดย CHMC ใช้เทคโนโลยีของ Vogelbusch
Biocommodities GmbH (“Vogelbusch”) จากประเทศออสเตรีย โดยบริษัทจะติดต่อกับ CHMC
ในฐานะผู้รับจ้างก่อสร้างแบบ Turn-key แล้วทำสัญญา EPC Contract
ที่ประชุมคณะกรรมการบริษัท ครั้งที่ 6/2553 เมื่อวันที่ 3 ธันวาคม 2553
ได้มีมติอนุมัติให้บริษัทลงทุนก่อสร้างโรงงานผลิตเอทานอล ขนาดกำลังการผลิตประมาณ 650,000
ลิตรต่อวัน ด้วยงบประมาณการลงทุนประมาณ 5,950 ล้านบาท
และมีมติอนุมัติให้บริษัทเข้าทำสัญญาก่อสร้างโรงงานและลงทุนซื้อเครื่องจักรเพื่อการผลิตเอทานอล
ตามเงื่อนไขที่บริษัทได้มีการเจรจาตกลงกับ CHMC ได้รับอนุมัติจากที่ประชุมวิสามัญผู้ถือหุ้น ครั้งที่
1/2554 ในวันที่ 14 กุมภาพันธ์ 2554 เป็นที่เรียบร้อยแล้ว

CHMC เป็นบริษัทก่อสร้างขนาดใหญ่ของรัฐบาลจีน
มีความเชี่ยวชาญด้านการก่อสร้างโรงงานอุตสาหกรรม
และมีประสบการณ์สร้างโรงงานผลิเอทานอลมาแล้วหลายโรง โดย CHMC
เลือกใช้เทคโนโลยีการผลิตเอทานอลของ Vogelbusch
ซึ่งเป็นบริษัทที่มีความเชี่ยวชาญด้านการออกแบบระบบการผลิตเอทานอลที่มีชื่อเสียงระดับโลก

CHMC จะรับงานแบบ Turn-key ของทั้งโรงงาน โดยขอบเขตงานเริ่มจากการออกแบบ จัดหาวัสดุ
ติดตั้ง และตรวจรับให้ได้ตามสัญญา บริษัทจะว่าจ้างที่ปรึกษาด้านเทคนิคของบริษัทในปัจจุบัน
เพื่อเป็นผู้ควบคุมงานก่อสร้างโดยรวมทั้งหมด
รวมถึงตรวจสอบและอนุมัติแบบก่อสร้างของส่วนประกอบโรงงาน เพื่อให้มั่นใจว่า ส่วนต่างๆ
ของโรงงานสามารถเข้ากันได้เป็นอย่างดีและโรงงานสามารถผลิตเอทานอลได้อย่างต่อเนื่อง
เพื่อเป็นการรับประกันว่าเมื่อการก่อสร้างโรงงานแล้วเสร็จและจะสามารถเดินเครื่องจักรผลิตเอทานอลได้อย่างดี
บริษัทมีแผนจะว่าจ้าง CHMC เป็นผู้เดินเครื่องจักรต่อไปอีกเป็นระยะเวลาไม่น้อยกว่า 1 ปี
ในเบื้องต้น

บุคคลากร

ปัจจุบันบริษัทได้ว่าจ้างบริษัทแห่งหนึ่งเป็นที่ปรึกษาด้านเทคนิคดังกล่าวข้างต้น
และจะว่าจ้างบริษัทดังกล่าวเป็นผู้ควบคุมงานก่อสร้างต่อไป นอกจากนี้ บริษัทมีแผนจะว่าจ้าง CHMC
ซึ่งเป็นผู้ผลิตเครื่องจักร เป็นผู้เดินเครื่องจักรต่อไปอีกเป็นระยะเวลาไม่น้อยกว่า 1 ปี ในเบื้องต้น
และจะดำเนินการสรรหาบุคลากรเพิ่มขึ้นให้เพียงพอโดยจะส่งพนักงานให้ทำงานควบคู่กับผู้รับจ้างตั้งแต่แรก
และจะมีการฝึกงานล่วงหน้าก่อนโรงงานเสร็จ
โดยจะศึกษาตั้งแต่กระบวนการทำงานและวิธีออกแบบต่างๆ
เพื่อเรียนรู้เทคโนโลยีและเตรียมความพร้อมสำหรับการทดสอบระบบการผลิตเอทานอลของโรงงาน
โดยบริษัทมีแผนจะเริ่มสรรหาบุคลากรในโรงงานก่อนโรงงานเสร็จประมาณ 6-12 เดือน
ตามความเหมาะสม

ผลกระทบต่อสิ่งแวดล้อม

กระบวนการผลิตและวัตถุดิบเหลือใช้ของโรงงานเอทานอลไม่มีผลกระทบต่อสิ่งแวดล้อม
บริษัทมีแผนด้านการจัดการสิ่งแวดล้อมดังนี้

  1) การบำบัดน้ำเสีย น้ำเสียจากขั้นตอนการผลิตเอทานอลจะบำบัดให้เป็นไปตามมาตรฐานของ

  กระทรวงอุตสาหกรรม และจะผลิตไบโอแก๊ส ซึ่งสามารถนำไปผลิตกระแสไฟฟ้าเพื่อใช้ใน

  โรงงานซึ่งเท่ากับเป็นการขจัดของเสีย ณ แหล่งที่กำเนิด และนำน้ำที่ได้รับการบำบัดแล้วสามารถ

  ระบายไปยังเกษตรกรใช้ในการเกษตรได้

  2) กากมันที่เหลือจากการผลิต สามารถนำไปผลิตปุ๋ยอินทรีย์ตามกระบวนการผลิตที่ทันสมัย

  3) บริษัทมีแผนที่จะการนำระบบการจัดการสิ่งแวดล้อม ISO 14000 นำมาใช้ในการจัดการ

  สิ่งแวดล้อมด้วย

  โครงการของบริษัทจะเป็น Zero Pollution System พลังงานที่ได้จะเป็นพลังงานสะอาด
  เป็นมิตรกับสิ่งแวดล้อม ประกอบกับที่ตั้งของโรงงานอยู่ห่างจากแหล่งชุมชน
  จึงไม่ส่งผลกระทบต่อสิ่งแวดล้อมและชุมชน